સંગમને આજે રજા હોવાથી એ તો અડધી ઊંઘમાં, અને ટોમી એના કપડાં ખેંચે. એને થાય ‘આ કૂતરો મારા રૂમમાં સવાર-સવારમાં આવ્યો જ કેવી રીતે ? અને આ શું કરે છે એ ?’ પરંતુ એ આગળ કંઈ પણ વિચારે તે પહેલાં જ નીચેની બૂમો સાંભળી ઝડપભેર મા-દીકરો નીચે દોડી આવ્યાં. ગાડીમાં લાવનાર ભાઈનો ખૂબ આભાર માની, શાંતિકાકાને નીચેના જ ફલેટમાં સુવડાવી, બાજુમાં જ રહેતા ડોક્ટર સુધીર માંકડને તરત જ બોલાવ્યા, એમની સલાહ મુજબ, પાસેની જ ડો. વિશાલ શાહની હોસ્પિટલમાં કાકાને લઈ ગયા, જ્યાં એમની તાત્કાલિક ટ્રીટમેન્ટ શરૂ થઈ ગઈ. કાકાને ફ્રેક્ચર તો થયું જ પણ સાથે સાથે બ્લ્ડપ્રેશર પણ ‘લૉ’ થઈ જતાં બાટલા ચઢાવવાનું શરૂ થયું. આ તમામ કાર્યવાહી દરમિયાન ટોમી તો બિચારો હોસ્પિટલને દરવાજે જ ઊભો રહ્યો. માનવીથીયે અધિક સંવેદનશીલ આ પ્રાણીને હોસ્પિટલમાં કોણ ઘૂસવા દે ? એ પણ સમજે કે આખરે હું તો ચારપગો પ્રાણી જ ને ? મને મારા માલિક પ્રત્યે અપાર લાગણી ભલે હોય, પણ મને તો સહુ બહાર હાંકી જ કાઢે ને ?’